Cum nostri recommendacione sincera debitum in Domino reuerentie et honoris. Reuerendissime pater. Cum hac hyeme Kanutus Posze et alii habentes custodiam castri Wiborgh multi perplexi essent, quid in tanta rerum anxietate attemptare deberent, tandem certos nuncios suos ad castrum Kexholm cum literis emiserunt, quibus redeuntibus simul cum eis tres venerunt Rutheni, qui Kanuto Pose viceuersa certas literas presentabant jn effectu continentes, quod si dominus Steno, regni gubernator, pacem desideraret, nuncios suos auctorisatos ad paternam hereditatem magni principis Muskouie, videlicet Nouagardiam, ordinare deberet. Ob quam caussam exiuimus obuiam Kanuto Posze, quem vocatum habuimus cum nonnullis aliis habentibus custodiam castri Wiborgh, ad quandam parochiam Borgha, vbi conueniebamus de hac materia lacius tractaturj. Tandem conclusimus, quod nuncii mittendi essent ex parte gubernatoris pro treugis optinendis, vt saltem dilaciones ad tempus vernale habeamus, dantes illis certos articulos in commissis prout ex aliis literis nostris, quas simul cum aliis vobis scripsimus, lacius apparebit. Certum est, quod Rutheni exercitum xxxvj(m) virorum contra nos habebant paratum. Siue habuerimus pacem siue non, timendum tamen est, quod capta oportunitate ipsi patriam istam inuadent, quare non erit nobis nunc de regno pax et concordia prestolanda, prout p[aternitas] v[estra] reuerendissima literis suis nos assecurare videtur, quas hiis diebus, cum essemus constituti apud Kanutom Posze, quidam famulus vester Johannes Garpp nobis presentabat, ex quibus, teste Deo, magnam recreacionem suscepimus cum et ipse de valitudine p. v. r. optata noua nobis retulit. Cum vero nuncii nostri memoratj de Nouagardia redierint, de hiis, quæ reportabunt in responsum, p. v., reuerendissime indilate scribemus, quam summo ecclesie pastorj in vtriusque hominis optima valitura humillime commendamus. Ex presbiterio Borgha dominica quinquagesime seu Esto mihi anno etc. xcvij, nostro sub signeto. Recommendat se p. v. r. Kanutus Posze prefatus, se et sua sibi commendans Magnus, Dei gracia episcopus Aboensis Adress: Reuerendissimo in Christo patri et domino domino Jacobo, miseracione diuina alme ecclesie Vpsalensis archiepiscopo, fautorj et benefactorj nostro colendissimo.